## Pravilnik o postupku, načinu i uvjetima ocjenjivanja i napredovanja nastavnika srednjih škola

### NN 86/1992 (12.12.1992.), Pravilnik o postupku, načinu i uvjetima ocjenjivanja i napredovanja nastavnika srednjih škola

# MINISTARSTVO KULTURE I PROSVJETE

Na temelju članka 83. stavka 3. Zakona o srednjem školstvu ("Narodne
novine", br. 19/92) ministar kulture i prosvjete donosi

## PRAVILNIK

### o postupku, načinu i uvjetima ocjenjivanja i napredovanja nastavnika srednjih škola

I. OPĆE ODREDBE

Članak 1.

Ovim pravilnikom uređuje se postupak, način i uvjeti ocjenjivanja i
napredovanja nastavnika srednjih škola (u daljnjem tekstu: nastavnici)
u zvanje mentora i savjetnika.

Odredbe ovog pravilnika odgovarajuće se primjenjuju i na ravnatelje
škola.

Članak 2.

Nastavnici mogu napredovati u zvanja:

- profesora mentora i profesora savjetnika,

- odgajatelja mentora i odgajatelja savjetnika,

- stručnog suradnika mentora i stručnog suradnika savjetnika,

- stručnog učitelja mentora i stručnog učitelja savjetnika,

- suradnika u nastavi mentora i suradnika u nastavi savjetnika.

II. UVJETI I POSTUPAK ZA STJECANJE ZVANJA MENTORA I SAVJETNIKA

Članak 3.

Nastavnik može biti imenovan za zvanje mentora i savjetnika ako ima
ovim pravilnikom predviđen broj godina radnog iskustva u odgojno-obrazovnoj
djelatnosti odnosno na poslovima nastave ili drugog stručno-pedagoškog
rada, te ako udovoljava drugim uvjetima utvrđenim ovim pravilnikom.

Članak 4.

Nastavnik za napredovanje u struci radi stjecanja zvanja mentora i savjetnika
dostavlja zahtjev Ministarstvu kulture i prosvjete putem ravnatelja škole.

O napredovanju u zvanje mentora i savjetnika odluku donosi Ministarstvo
kulture i prosvjete na prijedlog ravnatelja škole.

Ravnatelj je dužan, uz prijedlog iz stavka 2. ovog članka pribaviti
i dostaviti mišljenje stručnih organa škole i Zavoda za školstvo Ministarstva
kulture i prosvjete.

Članak 5.

Ravnatelj škole, za napredovanje u struci radi stjecanja zvanja mentora
i savjetnika, dostavlja svoj zahtjev Ministarstvu kulture i prosvjete putem
zavoda za školstvo.

Zavod za školstvo dužan je pribaviti i uz zahtjev za napredovanje ravnatelja
u zvanje mentora odnosno savjetnika dostaviti Ministarstvu mišljenje stručnih
organa škole utvrđenih ovim pravilnikom.

Članak 6.

O stečenom zvanju iz članka 1. ovog pravilnika izdaje se rješenje.

Članak 7.

Imenovanjem u zvanja iz članka 1. ovog pravilnika nastavniku pripada
i odgovarajući koeficijent za obračun plaće utvrđen sukladno propisu o
utvrđivanju kalkulativnih elemenata za obračun plaća djelatnika u organima
i organizacijama prosvjete, kulture, tehničke kulture i športa u kojima
se sredstva za rad osiguravaju u proračunu Republike Hrvatske.

III. NAČIN I UVJETI OCJENJIVANJA I NAPREDOVANJA NASTAVNIKA

Članak 8.

Zvanje mentora može steći nastavnik koji:

- ima najmanje 10 godina radnog iskustva u odgojno-obrazovnoj ustanovi
i to u nastavi ili stručno-pedagoškom radu,

- je uspješan u svom radu,

- je ostvario najmanje 8 bodova za stručno i pedagoško usavršavanje,

- je ostvario najmanje 5 bodova iz područja drugog stručnog rada.

Nastavnik koji ima 25 godina radnog staža u odgoju i obrazovanju, a
njegov rad je uspješno ocijenjen u skladu s člankom 9. ovog pravilnika,
stječe zvanje mentora, te se na tog nastavnika ne primjenjuju uvjeti propisani
stavkom 1. ovog članka.

Uvjetima iz stavka 1. alineja 2. ovog članka i iz stavka 2. ovog članka
udovoljava i nastavnik koji je radio na poslovima nastave ili drugog stručnog
i pedagoškog rada najmanje s pola radnog vremena.

Članak 9.

Zvanje savjetnika može steći nastavnik koji je:

- najmanje 5 godina proveo na radu u odgojno-obrazovnoj ustanovi u zvanju
mentora,

- uspješan u svom radu,

- do posljednjeg napredovanja ostvario najmanje 10 bodova iz područja
drugog stručnog rada.

Članak 10.

Uspješnost u radu prosuđuje se:

- prema postignutom uspjehu učenika i drugih polaznika nastave,

- prema uspješnosti suradnje s roditeljima,

- prema uspješnosti suradnje i timskog rada s drugim pedagoškim i stručnim
suradnicima.

Pri utvrđivanju uspješnosti u radu treba uzimati u obzir značajke i
posebnosti struke odnosno radnog mjesta.

Uspješnost rada nastavnika ocjenjuje ravnatelj na osnovi mišljenja stručnog
aktiva, na osnovi rezultata rada nastavnika, procjeni njegove radne discipline
i zalaganja u radu.

Članak 11.

Stručno i pedagoško usavršavanje kao uvjet za napredovanje iskazuje
se bodovanjem.

Uspješno obavljeno stručno usavršavanje dokazuje se potvrdom o sudjelovanju
na usavršavanju po odgovarajućem programu.

Članak 12.

Programe stručnog i pedagoškog usavršavanja utvrđuje Zavod za školstvo
Ministarstva kulture i prosvjete i objavljuje ih u obliku kataloga za svaku
školsku godinu.

Svakih 12 sati rada na stručnom usavršavanju vrednuje se s jednim bodom.

Katalog sadržava naziv programa, trajanje i sadržaj programa, broj bodova
koji donosi uspješno savladani program, realizatore programa i predviđeno
vrijeme za njegovu realizaciju, te rokove prijave.

Na prijedlog nastavnika Zavod za školstvo može priznati stručno-pedagoško
usavršavanje u inozemstvu.

Članak 13.

Za svaki uspješno ostvareni program stručnog usavršavanja nastavniku
se izdaje potvrda u kojoj su navedeni podaci o programu i njegovom vrednovanju
u skladu sa katalogom programa.

Izvodač programa usavršavanja vodi evidenciju izdanih potvrda.

Škola je dužna voditi vlastitu evidenciju o usavršavanju svojih nastavnika.

Članak 14.

Drugi stručni rad vrednuje se:

A) s jednim bodom:

- svaki održani ogledni sat,

- mentorstvo za pripremu studenata za izvođenje nastavnog sata,

- dva stručna ili pedagoška predavanja za nastavničko vijeće,

- za jedno predavanje na stručnom aktivu (najmanje općinska razina),

- vođenje stručnog aktiva u školi u školskoj godini,

- priprema i tematske izložbe otvorene za javnost,

- priprema i javne kulturne priredbe u školi,

- vođenje stručnog društva, kluba ili sekcije za jednu školsku godinu,

- organizacija i natjecanja na lokalnoj razini

B) s dva boda:

- mentorstvo pripravniku do stručnog ispita po školskoj godini,

- mentorstvo za pet učenika na sudjelovanju u izvanškolskim istraživačkim
projektima,

- sudjelovanje u izradi prihvaćenih nastavnih programa,

- organizacija i natjecanja na državnoj razini,

- objava i stručnog članka u stručnom časopisu,

- referat na državnom kongresu ili konferenciji,

- recenziju udžbenika ili stručne knjige

C) s tri boda:

- mentorstvo za svakog učenika koji dobije priznanje na međunarodnom
natjecanju

D) s četiri boda:

- prijevod udžbenika

E) s pet bodova:

- objavljivanje istraživalačkog rada - magisterij (iz struke),

- sudjelovanje u istraživačkim ili razvojnim projektima fakulteta, instituta
i drugih organizacija izvan škola

F) sa sedam bodova:

- autorstvo udžbenika ili druge stručne knjige

G) s deset bodova:

- objavljivanje istraživalačkog ili stručno-razvojnog rada - doktorat
(iz struke).

Članak 15.

Bodovanje drugog stručnog rada vrši ravnatelj škole, odnosno za ravnatelja
Zavod za školstvo Ministarstva kulture i prosvjete, na osnovi odgovarajućih
dokaza prema članku 13. ovog pravilnika.

IV. PRIJELAZNE I ZAVRŠNE ODREDBE

Članak 16.

Nastavnik koji je do stupanja na snagu ovog pravilnika ispunio uvjete
za napredovanje u zvanje savjetnika i mentora može podnijeti zahtjev za
napredovanje prema ovom pravilniku.

Članak 17.

Pravilnik stupa na snagu osmog dana od dana objave u "Narodnim
novinama".

Klasa: 602-03/92-01-1173

Urbroj: 532-03-3/2-92-04

Zagreb, 3. prosinca 1992.

Ministar kulture i prosvjete

**mr. Vesna Girardi-Jurkić, v. r.**

Pravilnik, NN 86/1992-2227
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)